‘AH’ไตรมาส3กำไรพุ่ง น้ำท่วมทำขาดทุนชั่วครู่
AH โชว์งบไตรมาส 3 กำไรโต 62.52%ออร์เดอร์ทะลักหลังสึนามิโบรกเกอร์ให้ซื้อ น้ำท่วมกระทบไตรมาส 4 ขาดทุนชั่วคราว
14 ธ.ค. 2554

AH โชว์งบไตรมาส 3 กำไรโต 62.52%ออร์เดอร์ทะลักหลังสึนามิโบรกเกอร์ให้ซื้อ น้ำท่วมกระทบไตรมาส 4 ขาดทุนชั่วคราว 
นางเตียว ลี งอ กรรมการ บริหาร บริษัท อาปิโก ไฮเทค (AH) เปิดเผยว่า บริษัทและบริษัทย่อยมีกำไรสุทธิงวดไตรมาส 3 ปี 2554 จำนวน 135.63 ล้านบาท มีกำไรต่อหุ้น 0.60 บาท เพิ่มขึ้น 62.52% จากงวดเดียวกันของปีก่อนที่มีกำไรสุทธิ 83.45 ล้านบาท มีกำไรต่อหุ้น 0.37 บาทและโตขึ้น 169% จากไตรมาสก่อนหน้าที่มีกำไรสุทธิ 50.33ล้านบาท
สำหรับงวด 9 เดือนมีกำไรสุทธิ 273.75 ล้านบาท มีกำไรต่อหุ้น 1.21 บาท เพิ่มขึ้นจากงวดเดียวกันของปีก่อนที่มีกำไรสุทธิ 255.81 ล้านบาท
อย่างไรก็ตาม ผลดำเนินงานที่ดีขึ้นเป็นผลมาจากคำสั่งซื้อสินค้าปรับตัวเพิ่มขึ้นอย่างมาก หลังจากได้ชะลอตัวลงในช่วงที่เกิดเหตุการณ์สึนามิที่ญี่ปุ่น ดังนั้นเมื่อคำสั่งซื้อกลับเข้ามาทำให้รายได้จากการขายเพิ่มขึ้น และในไตรมาส 3 บริษัทมีรายได้รวม 3,160 ล้านบาท จากงวดเดียวกันของปีก่อนอยู่ที่ 2,880 ล้านบาท 
บริษัทหลักทรัพย์ ทรีนีตี้แนะนำ “ซื้อ” ราคาเป้าหมาย 15 บาท กำไรไตรมาส 3 ออกมาทำสถิติสูงสุดรอบ 14 ไตรมาส โดยพุ่งขึ้น 169% จากไตรมาสก่อน และ 63% จากปีก่อน แต่แนวโน้มไตรมาส 4 จะพลิกมาขาดทุน ถูกกระทบจากปัญหาน้ำท่วมโรงงานที่นิคมอุตสาหกรรมไฮเทค จะเริ่มกลับมาผลิตในวันที่ 15 ธ.ค.นี้ และคาดจะกลับมาเดินเครื่องได้ 100% ในช่วงเดือน ก.พ. 2555 
สำหรับแนวโน้มปี 2555คาดค่ายรถยนต์ต่างๆ จะกลับมาผลิตสูงกว่าระดับปกติ เนื่องจากมีคำสั่งซื้อที่ค้างจากปี 2554 ประเมินยอดผลิตรถยนต์ 1.9 ล้านคัน เติบโต 22% คาดกำไรในปี 2555 จะปรับตัวดีขึ้นเป็น 346 ล้านบาท เพิ่มขึ้น 19% จากปีนี้ 
ขณะที่หุ้น AH ปิด 10.90 บาท เพิ่มขึ้น 0.30 บาท